**מילים  לשבת**

**שער הנגב - ערב שבת, ז' באדר א' תשע"א, 11 בפברואר 2011**

**שלום לחברות ולחברים,**

**דרום ירוק**

פסטיבל התיירות שלנו מציע לכם השבת אירוע מקסים בקיבוץ ארז - חברי הקיבוץ הכשירו חורשה והפכו אותה ל 'יער שרווד', שם יהיו מופעים ופעילויות בנושא איכות הסביבה, הכל באווירת רובין הוד ותקופת ימי הביניים. בואו לארז, בין  10 - 16.
דמויות נוספות מהאגדות מחכות למטיילים ב"אתר ראשונים" ברוחמה ובחניון איבים.

עקב גשמי הברכה, צעדת הכלניות נדחתה בחודש ותתקיים ב 12.3 .

**ובא לציון גואל?**

הממשלה אישרה השבוע תקציב של 125 מליון ₪, שיאפשר השלמת מיגון בתי המגורים בכל הישובים המצויים במרחק של עד ארבעה וחצי קילומטרים מהגבול. בשער הנגב, ההחלטה תאפשר את בניית הממ"דים בקבוץ אור הנר. בכך תמה בהצלחה סאגה מתמשכת, שחייבה פניית תושבים לבג"צ, פעולה בלתי פוסקת של מנהיגי קו העימות הדרומי ושיתופי פעולה עם שרים, פקידים בכירים ואמצעי תקשורת.

**ובא לדורות גנב!**

יהודית בדולח, הנשואה לבן דורות ומתגוררת במפלסים, עובדת במפעל בדורות. השבוע היא הייתה יעד לעקיצה של כנופיית הנוכלים שפועלת כאן לאחרונה. האמא לשלושה הזו, לא היססה לרגע, עלתה לרכב, עקבה אחרי החצופים, חסמה את דרכם, אחזה ביד אחד החשודים לבל יימלט, הזעיקה עזרה ולכדה באומץ לב את גזלני כספם של רבים וטובים. בראוו!

**העתיד זה כאן**

הנה ידיעה מעניינת, הקשורה בשער הנגב ובעתיד האומה ושרוב הסיכויים שלא הכרתם: "המכון למנהיגות העתיד" סיים את מחזור הלימודים השני שלו בשער הנגב ובוגריו קבלו תעודות מידיו של עודד טירה, יו"ר ההנהלה, בטכס שהתקיים בהשתתפות השר לפיתוח הנגב והגליל. בין הנוכחים באירוע שהתקיים אמש על חוף הירקון השתתפו אל שווימר, מייסד המכון וחתן פרס ישראל למפעל חיים וחברי ההנהלה, ביניהם אלוף (מיל.) אייל בן ראובן, אייל ארד ותא"ל (מיל.) גל הירש.

הרוח החיה במכון הוא איקי אלנר, שעבר להתגורר בשדרות ומצליח למצוא נתיבים אל ליבותיהם של נוצרים ידידי ישראל שרואים בהכשרת צעירים לתפקידי הנהגה את משימת חייהם. קראו עוד ב  <http://www.israeleader.org/>

עיקר שכחנו: המכון פעל, עד כה, בשיתוף עימנו, בקרית החינוך, כעת הוא עובר דירה לאזור התעשייה הוותיק, לצד הארכיון האזורי. במקביל, נמשך התכנון להקמת משכן הקבע שלו באתר המים והביטחון, בגבעת מקורות, בואכה בית חנון.

**קול אחר**

חשבתי לספר על הכנס שיתקיים השבוע במכללה ובשדרות רק בסוף השבוע הבא, אבל מכתב שקבלתי אתמול והתריע בפני על השתתפותי בכינוס כיוון שהוא מהווה במה לעוכרי ישראל, מביא אותי לספר לכם כבר עתה - על מה מדובר. הציצו בתוכנית:  <http://www.gazasderot.org/main-h.htm>  והגיעו.

במכתב שמיהרתי לשגר אל השולח, הבהרתי שמטרת הכנס אינה לקבוע את אשמת ציון ולא לזכות את הטרור הפלסטיני. בני האדם שיתכנסו בקרית החינוך שער הנגב, במכללת ספיר ובשדרות יביעו את אמונתם באפשרות לעתיד אחר, שלא יתעלם מקשיי הקיום הנוכחי משני צידי הגבול.

הכנס הזה, גם אם לא כל משתתפיו מבטאים את דעותיי האישיות, נמצא בגבולות הלגיטימיות ובתחום השיח הציבורי שאני גאה לקיימו, דווקא כאן בשער הנגב, דווקא ב"ספיר", המכללה הפתוחה אל האחר, אל אחי, האדם השונה ממני.

**כי לאה גולדברג**

היום השתתפתי ב"קונצרט גן". זהו מפעל המשותף לאולפן המוזיקה והמדור לגיל הרך במתנ"ס, שמתקיים כבר כמה שנים בכל הישובים שלנו.

כששואלים איך אתם עושים את זה, שם, ליד השכנים הקפריזיים שלכם, לא תמיד נמצאות המילים המדויקות. הבוקר קבלתי עוד כמה רמזים לתשובה המורכבת.

גם ילדי הגן בכפר עזה, בו התארחתי, קבלו לפני מספר שבועות חוברת נאה עם מבחר שירי ילדים של לאה גולדברג לציון 100 שנה להולדתה. המורות למוסיקה שלנו לימדו את המתוקים מילים ומנגינה וכשהנערים, תלמידי הקונסרבטוריום, פצחו בנגינה, הצטרפו הילדים והצטרפו הוריהם לשירת "ברווזיים", "הדוב הצהוב" ואפילו "ערב מול גלעד" הסנטימנטלי, שירים שהם נכסי צאן ברזל ושאת חלקם לא שרנו כבר המון שנים. ילדי הגן בכפר עזה בחרו את "קשת בענן" כשיר האהוב עליהם; כמה מתאים לשבוע בו הגשם רך ומתמשך, בו הקשת הייתה מלאה וצבעונית מתמיד.

בשמיים ראיתי קשת
היא עמדה ממש מול הרחוב
ורציתי אליה לגשת
ולראות אותה מקרוב
והתחלתי ללכת, ללכת
ועליתי על ראש גבעה
אך ככל שהרחקתי לכת
הקשת לא קרבה.

עופי, עופי, יפת כנפיים
עופי, עופי אל המרום
אל הקשת אשר בשמיים
ומסרי לה בירכת שלום.

בשמיים יונה וקשת
בשמיים הדרך פתוחה
וטיפות ראשונות של גשם
מבשרות שנת שלום וברכה.

והרמזים שקבלתי הם:

חפש את מי שעומד לרשותו צוות מחנכות ומחנכים מסור ומקצועי,

חפש את מי ששר לאה גולדברג עם ילדו הנרגש,

חפש את מי שמתקין עצמו לשבת, בבוקר של יום שישי חורפי ונהדר,

חפש את מי שבבנק הלב שלו מלבלב עוד רגע קסום.

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)